Naberá nový kurz! Herec Patrik Vyskočil patrí medzi benjamínkov v bratislavskom Divadle Nová scéna.
Napriek tomu úspešne hrá v niekoľkých muzikáloch a zahviezdil aj v markizáckej šou Tvoja tvár znie povedome. Zdá sa, že s jeho kariérou herca to vyzerá všelijako. Čo je za tým?
Vyskočil nedávno zaujal televíznych divákov v markizáckej šou Tvoja tvár znie povedome. Fanúšikovia divadla jeho umelecké výkony pritom poznajú už dlhšie, keďže Patrik je súčasťou Divadla Nová scéna približne šesť rokov. Hrá napríklad v muzikáloch Madame de Pompadour či Mačky, no zdá sa, že tu jeho ambície nekončia.
,,Pripravujem už druhý ročník koncertu nesplnených prianí v podaní muzikálových hviezd Vianoce v Divadle Nová scéna," prezradil Novému Času Vyskočil, ktorý tak divadelné dosky vymenil za prácu režiséra. ,,Baví ma to a myslím si, že by som sa chcel trošku uberať aj týmto smerom, že nielen hrať, ale čosi tvoriť aj z opačnej strany," dodal herec.